Uddøde fugle

Uddøde fugle er arter eller underarter af fugle, der ikke længere eksisterer. Fugle kan være uddøde globalt eller regionalt. For eksempel blev urfuglen erklæret som uddød i Danmark i 2001, men er ikke truet internationalt. Gejrfuglen uddøde globalt i 1844, hvor de sidste to individer blev dræbt.

Ifølge IUCNs rødliste over truede dyrearter er 130 fuglearter med sikkerhed uddøde siden 1500-tallet, de fleste på grund af menneskets indvirkning. Muligvis er det sande antal mere end 200 arter. Der kan ofte være tvivl om en fugl stadig findes og om den skal regnes for en art eller underart. Det er flere gange sket, at en art er blevet erklæret globalt uddød, men alligevel er genfundet senere.

Udover de uddøde fuglearter menes, ifølge nogle opgørelser, omkring 60 underarter også at være forsvundet siden 1500-tallet.

De arter, der indtil nu er uddøde, har ofte levet på isolerede øer, hvor en del af dem med tiden har mistet flyvefærdigheden. Dette gjorde dem meget sårbare overfor jagt fra mennesker eller nyligt introducerede rovdyr.

IUCN rødliste 

IUCN har i deres rødliste kategoriseret fuglearterne efter, hvor truede de er af udryddelse.

Uddøde fuglearter siden 1500 

De mest berømte uddøde fuglearter er Dronten fra Mauritius, Gejrfuglen fra Nordatlanten, Elefantfuglene fra Madagaskar, og Moa'erne fra New Zealand. De var alle uden flyveevne og blev udryddet af mennesker. Næsten alle uddøde arter var endemiske for små isolerede øer, hvor introduktion af især svin, rotter, katte og hunde fik alvorlige konsekvenser for den oprindelige fauna. Det var netop fra omkring 1500, at mange nye områder af verden blev besøgt af europæere for første gang som følge af Christoffer Columbus' opdagelse af den nye verden.

Nogle fuglefamilier har forholdsvis flere uddøde arter end andre. Det gælder eksempelvis Tranefugle, Duer og Papegøjer.

IUCN kategoriserede i 2012, med hjælp fra organisationen BirdLife International, 1313 fuglearter som enten kritisk truede, moderat truede eller sårbare for udryddelse. Det svarer til 13 procent af alle nulevende arter. Antallet af fuglearter i disse tre kategorier er stigende.

Tabellen viser 211 fuglearter, der formodentlig er uddøde siden 1500-tallet. Der er brugt flere forskellige kilder, der ikke altid er indbyrdes enige, om en takson skal opfattes som en art eller underart og om, hvornår eller om overhovedet en art er uddød. Et tomt felt i kolonnen for rødlistekategori betyder, at arten ikke er kategoriseret af IUCN, hvilket f.eks. kan skyldes, at den anses som uddød før 1500 eller at den ikke anerkendes som en art.

Billeder af uddøde fugle

Se også 
 Fugle
 Uddøde dyr

Noter

Kilder 
 Errol Fuller (2000): Extinct Birds (2. udgave ). Oxford University Press, Oxford, New York. 
 Urfugl (Lyrurus tetrix) Beskrivelse af urfugl på Dansk Ornitologisk Forenings hjemmeside
 BirdLife International (2012). The BirdLife checklist of the birds of the world, with conservation status and taxonomic sources. Version 5. BirdLife Checklist  hentet 2. nov. 2013. Med visning af uddøde eller truede fuglearter vha. filtreringsfunktionen i ruden "G2" i filen "BirdLife_Checklist_Version_5.1.xls".
 Danske navne på alverdens FUGLE Arkiveret version fra juli 2013.

Eksterne henvisninger 
 Stuart Pimm, Peter Raven, Alan Peterson, Çagan H. Sekercioglu og Paul R. Ehrlich: Human impacts on the rates of recent, present, and future bird extinctions. National Academy of Sciences, PNAS 2006 vol. 103 no. 29. doi: 10.1073/pnas.0604181103
 The Sixth Extinction: Globally Extinct: Birds  Uddøde underarter, 2011